સ્ટેચ્યુ ઓફ યુનિટી સામાન્ય નાગરિકો માટે તારીખ ૧લી નવેમ્બરથી ખુલ્લું મુકવામાં આવ્યું હતુ. સ્ટેચ્યુ ઓફ યુનિટી જોવા હાલમાં ટિકિટના દર પુખ્તવયના માટે ૧૨૦ અને ૩૫૦ રૂપિયા નિયત કરવામાં આવ્યા છે. રૂા. ૧૨૦ની ટિકિટમાં પ્રતિમાના વિઝીટર અને મેમોરિયલ સેન્ટર સુધી જઇ શકાય છે. રૂા. ૩૫૦ની ટિકિટમાં વ્યુઇંગ ગેલેરી સુધી જવાય છે. પ્રવાસીઓને પોતાનું વાહન સ્ટેચ્યુ ઓફ યુનિટી સુધી લઈ જવાની પરમિશન ન હોવાથી ત્યાં સુધી પહોંચવા ત્રીસ રૂપિયા એસી બસનું ભાડું ખર્ચવું પડશે. જેના કારણે આ ટિકિટના ૧૫૦ અને ૩૮૦ રૂપિયા થશે. આમાં ૧૨૦ રૂપિયા ટિકિટના દારોમાં નર્મદા ડેમ વિઝીટનો ઉમેરો કરાયો છે. હવે નર્મદા ડેમ જોવા માટે અલગથી ટિકિટ લેવી નહિ પડે. પણ હવે જેણે પણ નર્મદા ડેમ જોવો હશે એણે સ્ટેચ્યુ ઓફ યુનિટી ફરજીયાત જોવું પડશે એમ કહીએ તો ખોટું નથી. પ્રવાસીઓ નર્મદા ડેમ જોવા પહેલા પાંચ રૂપિયા ખર્ચ કરતા હતા, એની જગ્યાએ હવે ફરજીયાત ૧૨૦ રૂપિયા ખર્ચવા પડશે. આ કારણે આજે પ્રવાસીઓ અને અધિકારીઓ બંન્ને અસમંજસમાં હતા.